**DEBRECENI VÁROSI ÉS KÖRZETI LABDARÚGÓ SZÖVETSÉG**

**4032 DEBRECEN, Oláh Gábor u. 5.**

**Telefon: +36 30/927-4470**

**E-mail:** **szovets.iroda@dvklsz.hu**



**2024-2025. ÉVI TÉLI
KISPÁLYÁS LABDARÚGÓ BAJNOKSÁG VERSENYKIÍRÁSA**

 **DVKLSZ elnöksége és versenybizottsága elfogadta 2024. szeptember 30-án.**

A bajnokság rendezője:

# DEBRECENI VÁROSI ÉS KÖRZETI LABDARÚGÓ SZÖVETSÉG

cím: 4032 Debrecen, Oláh Gábor u. 5.

Tel: +36 52/514-432, **+36 30/927-4470**

# A bajnokság célja

 Debrecen város kispályás labdarúgást kedvelői részére a tömegsport jellegű, szervezet keretek között történő, rendszeres sportolás biztosítása.

# Bajnokság ideje

 Amennyiben a járványügyi intézkedések lehetővé teszik:

 2024. november 23. – 2025. március 09.

Heti játéknapok: szombat, vasárnap a sorsolás szerint.

 Nevezési határidő: 2024. november 04. (nevezési feltételek a 15. pontban)

Sorsolás: letölthető a [www.dvklsz.hu](http://www.dvklsz.hu/) oldalon, várhatóan november 12-tól.

# A bajnokság rendszere

 A labdarúgás és az 5+1-es Kispályás Labdarúgás Szabályai szerint kiírt bajnokság.

# A bajnokságban a csoportokba sorolást, a nevezések számától függően vaksorsolással.

# Igény szerint külön műfüves játéktéren szervezett csoportot is indítunk.

# A bajnokság helye

 A DVKLSZ által a nevezési határidőig elfogadott pályákon. A pályának az alábbi követelményeknek kell megfelelnie:

* + szabványos kézilabda méretű tornacsarnok;
	+ műfüves, sátorral, vagy tetővel fedett fűtött játéktér;

Javasolt pályák, amelyekre kizárólag a Szövetségben lehet jelentkezni.

* + Mechwart András Gépipari és Informatikai Szakgimnázium (*Debrecen, Széchenyi u. 58.*)
	+ G4 Fitness (*4030 Debrecen, Gizella u. 4/b*)
	+ DVSC Akadémia, fedett műfüves csarnok (*4014 Debrecen, Mezőgazdász u. 46.*)

A szövetség fenntartja a jogot más pálya használatára.

FONTOS! A pályarendszabályok megsértéséért a vétkes csapatot a DVKLSZ elnöksége és Versenybizottsága pontlevonással, és súlyosabb esetben azonnali kizárással bünteti.

# A bajnokság résztvevői

 Azon benevezett csapatok, akik jelen Versenykiírást elfogadják, a nevezési díjat (mely tartalmazza a szövetségi tagsági díj, a szövetségi költségtérítési hozzájárulás, játékvezetői díj, pályadíj) a nevezési határidőig befizetik, valamint a 15. pontban részletezett nevezési feltételeknek megfelelnek.

# A bajnokság lebonyolítása

 **A benevezett csapatokat csoportokba sorsoljuk, a nevező csapatok számának függvényében vaksorsolással.** Minden sportszervezet egy-egy alkalommal játszik a csoportja többi csapatával.

 A bajnokságban mérkőzésenként a győzelemért 3, a döntetlenért 1, a vereségért 0 pont jár. A csoportokon belüli helyezések a több szerzett pont alapján dőlnek el.

# Pontegyenlőség esetén az alábbi sorrend dönt:

1. az egymás ellen játszott bajnoki mérkőzések pontkülönbsége;
2. a bajnokságban elért több győzelem;
3. a bajnoki mérkőzések gólkülönbsége;
4. a bajnoki mérkőzéseken rúgott több gól;
5. a bajnokság fair play versenyében elért jobb helyezés; majd sorsolás.

# A bajnokság szabályai

 A kispályás labdarúgás kispályás labdarúgás szabályai szerint, mely megtalálható a DVKLSZ honlapján. Játékidő: 2x20 perc /futóidő/ szünet nélkül, fordulással.

Az 5+1-es kispályás labdarúgás szabályai szerint, az alábbi pontosítással:

* **A labda játékbahozatalát a lehetőségtől számolva 4 másodpercen belül el kell végezni**, (a játékvezetők kezükkel mutatják az eltelt időt) ha oldalberúgás, bedobás, szögletrúgás, szabadrúgás következik! Ellenkező esetben az ellenfél jogosult a labdát játékba hozni! A gyors elvégzést akadályozó játékosnak sárga lapot kell adni! A labda gyors játékba hozatalakor a labda előtt álló játékosba nem rúgható a labda, ezért a jv. sárga lapot ad.
* Ha valamelyik csapat félidőnként öt (5) közvetlen szabadrúgást maga után vonó szabálytalanságot vét, akkor **a hatodik közvetlen szabálytalanságtól az ellenfél jogosult 10 méterről sorfal nélküli kapura rúgásra.** Ha a szabálytalanság 10 méteren belül, de a gólvonaltól 6 méteren kívül történt, akkor a játékos dönti el, hogy a szabálytalanság helyéről vagy 10 méterről rúgja (azonosítás után) kapura a labdát.
* **A játékvezetők az előnyszabály alkalmazásával tovább engedhetik a játékot**, ha a csapat még nem érte el az öt halmozott szabálytalanságot, és az ellenfél csapatát nem nyilvánvaló gólszerzési lehetőségtől fosztják meg a játék megállításával. **Ha a játékvezetők előnyszabályt alkalmaznak, a kezük feltartásával jelzik a csapatoknak a halmozott szabálytalanság(ok) elkövetését.**
* **A csapatokra várakozási idő: NINCS**!

Játékosok száma:

 A mérkőzés megkezdéséhez szükséges minimális létszám **4+1 fő**. Egy csapat határozatlan számú játékos igazolással rendelkezhet, ebből azonban egy adott mérkőzésen csak 12 játékos szerepeltethető. **A versenyjegyzőkönyvbe mérkőzés előtt csak azokat a játékosokat kell beírni, akik akkor jelen vannak.** A később érkező játékosok – akik nem szerepelnek a jegyzőkönyvben – minden esetben csak a játékvezetőnél való jelentkezés után állhatnak be, az igazolásuk bemutatásával. Ezen játékos(ok) neve a mérkőzés végén kerül beírásra a jegyzőkönyvbe. A jegyzőkönyvben a számozásnak megfelelően kell a neveket feltüntetni és ezt a játékvezetőnek minden mérkőzés előtt ellenőriznie kell.

Időkérés:

 A DVKLSZ kísérletképpen a 2024-25. évi teremlabdarúgó idény során is biztosítja az időkérés lehetőségét. **Egy csapat az adott találkozó során, egy alkalommal élhet az időkérés lehetőségével.** **Annak ideje: egy perc.** Ez alatt áll a játékidő áll. Csak a jegyzőkönyvben rögzített csapatvezető jogosult - a találkozó játékvezetőjének azt jelezve - az időkérésre. Az időkérés a játékvezető (aki méri majd az egy percet) síp és majd szóban történő jelzését követően veszi kezdetét. A jelzés akkor történhet meg a játékvezető részéről, amikor az időkérést jelző csapat jogosult a labda játékba hozatalára! Ekkor jelzi mindkét csapat felé annak kezdetét, majd egy perc lejártát követően annak végét. Időkérés közben játékoscserére lehetőség nincs, kizárólag annak végeztével, szabályos módon.

# Egyéb rendelkezések

A labda: Mindkét csapatnak rendelkeznie kell játékra alkalmas labdával! Ha a hazai csapatnak és a vendégcsapatnak sincs szabályszerű labdája, akkor a játékvezető a mérkőzést lefújja. A mérkőzést 0-0-ás gólkülönbséggel és 1-1 pont levonással igazolja le a Versenybizottság.

A mérkőzés előtt mindkét csapatnak be kell mutatni a labdát a játékvezetőnek! Ha valamelyik csapatnak nincs labdája, akkor 1 büntetőpontot von le a Szövetség - a játékvezetői jelentés alapján - a vétkes csapattól.

Versenyjegyzőkönyv: Minden csapatnak rendelkeznie kell a DVKLSZ által kiadott versenyjegyzőkönyvvel, melyet köteles minden mérkőzésre magukkal vinni. Amennyiben a pályaválasztó csapatnak nincs versenyjegyzőkönyve, akkor a vendégcsapat jegyzőkönyvét kell használni!

Jegyzőkönyv hiányában mérkőzés nem maradhat el!

A csapatok vezetői (csapatkapitány is lehet) kötelesek a mérkőzés kezdete előtt 10 perccel az elkészített versenyjegyzőkönyvvel és a Tagsági Igazolványokkal (igazolások) a játékvezetőnél jelentkezni.

Érvényes játékengedély és a szövetség felé leadott Felelősségvállalási nyilatkozat nélkül nem lehet részt venni a DVKLSZ versenyrendszerében. Ez előbbi meglétét a játékvezető köteles minden mérkőzés előtt ellenőrizni!

A versenyjegyzőkönyvet kérjük olvashatóan kitölteni, és az azonos nevű játékosokat megkülönböztetéssel ellátni!

# A két csapatvezető, illetve a játékosok együtt felelősek a mérkőzés rendjéért!

1. **Mérkőzés elmaradása**

 Ha a csapat(ok) nem vétkes(ek) a mérkőzés elmaradásában, akkor az új időpontot a DVKLSZ Versenybizottságának kell kitűznie az érdekelt csapatok meghallgatása után.

Mérkőzés elmaradás ki nem állás miatt:

* Ha valamely csapat hibájából a mérkőzés elmarad, vagy a csapat nem tud kiállni, akkor első alkalommal a mérkőzés 3 pontját 5-0-s gólkülönbséggel a vétlen csapat kapja.
* *A második ki nem állás esetén is 5-0-val kerül igazolásra a mérkőzés a vétlen csapat javára, de a vétkes csapattól még ezen kívül 3 büntetőpont is levonásra kerül*.
* Harmadik ki nem állás után töröljük a csapatot a csoportból.

Ha a törölt vagy visszalépett csapat a mérkőzéseinek legalább a felét lejátszotta, akkor a többi mérkőzés eredményét az ellenfél javára igazoljuk 5-0 gólkülönbséggel.

Ha a törölt vagy visszalépett csapat a mérkőzéseinek kevesebb, mint a felét játszotta le, akkor az addigi eredményei törlésre kerülnek.

Törölt vagy visszalépett csapat nem tarthat igényt a nevezési díj visszatérítésére.

Amennyiben egy sportszervezet a találkozó kezdési időpontja előtt legkésőbb négy órával (!!!) jelzi telefonon és emellett hivatalos elektronikus levélben is a szövetség felé, hogy nem tud megjelenni a kiírt bajnoki mérkőzésére, úgy a DVKLSZ eltekint attól, hogy a vétlen csapatnak a minimálisan előírt létszámban meg kelljen jelennie a találkozó helyszínén, a kezdési időpontra. erről kapnak tájékoztatást is. A lemondás csak hivatalos formában történhet! Illetve, mindennek okán igazolásra kerül a vétlen csapat javára a 3 bajnoki pont 5-0-s gólkülönbséggel.

Szükség játékvezető szerepe:

 Amennyiben a mérkőzés kezdési időpontjáig a mérkőzésre kijelölt játékvezető nem érkezik meg, 5 perc várakozási idő után a két csapatvezetőnek meg kell egyezni szükség játékvezető személyéről, aki a mérkőzést levezeti. A jegyzőkönyvet a két csapatvezetőnek és a szükség játékvezetőnek is alá kell írnia. A VB. a pályán elért eredményt fogja figyelembe venni.

# Mérkőzés időpontjának módosítása

 Egy mérkőzés időpontjának módosítását csak rendkívül indokolt esetben lehet kérni!

A módosítást a Szövetségnél kell kérni írásban a ”*mérkőzésmódosítási hozzájárulás*” nyomtatvány leadásával vagy beküldésével., illetve meg kell fizetni a módosítás eljárási költségét. Amennyiben a módosítás feltételei nem teljesülnek a Szövetség a kérést elutasítja.

A módosításba írásban beleegyezett csapat köteles lejátszani a mérkőzést az első javasolt időpontban, és helyszínen! Amennyiben az új időpontban valamelyik csapat nem jelenik meg, akkor a Szövetség az ellenfél javára igazolja a 3 pontot.

Egy csapat maximum három alkalommal lehet részese halasztásnak (időpont módosításnak).

A kisorsolt mérkőzés időpontját megelőző 48 órán belül halasztási kérelmet nem fogadunk el. (pl. szombati mérkőzésre, pénteken már nem lehet halasztást kérni, kivéve rendőr vagy katonacsapatot)

A módosítási kérelemnek tartalmaznia kell az új helyszínt és időpontot! (az új helyszínt a módosítást kérő csapatnak kell biztosítani)

Az engedélyezésre a Versenybizottság illetékes.

A szövetség általi mérkőzésmódosítást a honlapon jelentetjük meg és a csapatvezetőt értesítjük a nevezési lapon leadott telefonszámon.

Az utolsó három (3) fordulóban mérkőzést halasztani nem lehet, és a halasztott mérkőzéseket az utolsó 3 fordulóig le kell játszani. Amennyiben a módosított mérkőzést az utolsó 3 fordulóig a csapatok nem játsszák le, akkor a szövetség kettős vereséggel írja jóvá az eredményt. Ez akkor is így kerül elbírálásra, ha bármelyik csapat, amely részese a módosításnak, belekerül az utolsó 3 fordulóba, az ellenfele pedig még nem!

**A mérkőzés időpontjának módosítását kérő csapatnak, *szövetségünk titkárságának segítségével*, saját magának kell intézni az új helyszín és időpont foglalását. Annak anyagi terheit pedig maga köteles viselni, vagy a két csapat 50-50%-ban. Az újra kiírt találkozóra minden esetben a szövetség delegálja a játékvezetőt.**

**A halasztás díja: 12.000 Ft (***a kérelmező csapat jogosult a megfizetésére vitás esetben***)**

# Igazolás, névváltozás, átigazolás, játékjogosultság

 A 2024-25. évi teremlabdarúgó bajnokságban csak érvényes Tagsági igazolvánnyal és érvényes Felelősségvállalási nyilatkozattal lehet játszani.

Igazolás:

 Minden csapat korlátlan számú érvényes Tagsági Igazolvánnyal (igazolás) rendelkezhet. A csapatban szereplő valamennyi játékosnak a DVKLSZ által kiállított névre szóló Tagsági Igazolvánnyal kell rendelkeznie.

Kettős igazolás:

 A 2024-25. évi teremlabdarúgó bajnokságban kettős igazolás nincs!

Átigazolás

 Minden játékos a bajnokság során annyiszor igazol át, ahányszor akar, amennyiben a Tagsági Igazolványát (igazolás) a volt egyesülete, csapata kiadta! A játékos köteles volt csapatának a felszerelést hiánytalanul visszaadni. A kiadó csapatvezető csak abban az esetben tagadhatja meg az igazolás kiadását átigazoláshoz, ha a távozni akaró játékosnak bármilyen jellegű tartozása van régi csapata felé, amit igazolni is tud! Vitás esetben a DVKLSZ köteles az érdekelteket egyidejűleg megidézni és meghallgatni az átigazolás ügyében.

Amennyiben egy csapattól eligazol egy játékos, ugyanabba a csapatba már nem igazolhat vissza a bajnokság ideje alatt.

Amennyiben egy játékos új igazolást csináltat, vagy átigazol egy csapatba adatainak megváltoztatásával, akkor a játékos 2 évig nem szerepelhet a DVKLSZ által szervezett eseményeken, mint játékos.

**Az utolsó három (3) forduló ideje alatt igazolni-átigazolni nem lehet.**

A Szövetség megtagadja egy csapatból vagy csapatba való átigazolást-igazolást, ha a csapatnak bármilyen jellegű tartozása van a Szövetség felé.

**IGAZOLÁSI DÍJ: 1000 Ft/fő**

**CSAPATNÉVVÁLTOZÁS: 500 Ft/fő**

**ÁTIGAZOLÁSI DÍJ: 1500 Ft/fő**

**IGAZOLÁSOK PÓTLÁSA: 2000 Ft/fő**

Az igazolások és átigazolások az alábbi személyek aláírásával érvényes: ügyintéző vagy a DVKLSZ elnöke).

Ügyintézés hétfőtől-péntekig (H: 08:00–12:00, K: 12:00-16:00, SZ: 12:00-16:00, CS: 08:00-12:00, P: 09:00-13:00 között), a Szövetség feladatellátási helyiségében.

Játékjogosultság:

 A játékos játékjogosultsága abban az évben, azon a napon kezdődik, amikor a játékos betöltötte a szükséges minimális életkort, és nincs a DVKLSZ-nél érvényes eltiltása.

A csapatokban minden megkötés nélkül külföldi állampolgár is szerepelhet a mérkőzéseken.

A bajnokságba benevezett csapatokban a Nemzeti Bajnokságban, valamint más település kis- és nagypályás bajnokságában játszó labdarúgók is szerepelhetnek.

A bajnokságokban az alábbi életkorokat kell betölteni a játékjogosultsághoz:

* 5+1-es bajnokságban a minimális életkor: betöltött 15. életév.

A mérkőzéseken csak a mérkőzés időpontjában érvényes Felelősségvállalási nyilatkozattal és Tagsági Igazolvánnyal lehet szerepelni. A 18 év alatti játékosok szülői Felelősségvállaló nyilatkozattal vehetnek részt a DVKLSZ által szervezett rendezvényen.

**Jogosulatlan játék következménye**

 Ha valamely csapat jogosulatlanul szerepeltet játékost, akkor a Versenybizottság a mérkőzés eredményét törli (a sárga és piros lapok érvényben maradnak) és a vétlen csapat javára igazolja a mérkőzés három pontját, valamint 1 pontot levon a vétkes csapattól. Ugyanez a szabály vonatkozik arra a csapatra is, amely olyan játékost szerepeltet a mérkőzésen, aki nincs beírva a jegyzőkönyvbe. Még akkor is, ha érvényes igazolással rendelkezik, és az ott van a mérkőzés helyszínén! Felhívjuk a figyelmet, hogy a DVKLSZ mint rendező, a jogosulatlan szereplés miatt a bajnokság végén is eljár a vétkes csapat ellen.

# Fegyelmi tudnivalók

A fegyelmi eljárás rendjét, illetve egyéb szabályait a DVKLSZ mindenkori érvényes Fegyelmi Szabályzata szabályozza.

A bajnokságban a játékvezetők az alábbi fegyelmezési módokat alkalmazzák:

* + sárga lapos figyelmeztetés;
	+ 5 (öt) perces kiállítás (a játékos már nem jöhet vissza a pályára, de helyette öt perc leteltét követően más játékos bejöhet;
	+ piros lapos kiállítás;

Sárga lapok utáni eltiltás

A mérkőzéseken összegyűjtött sárga lapos figyelmeztetések után, automatikusan egy mérkőzéses eltiltás jár, a következő szabályok szerint:

* + 3. sárga lapos figyelmeztetés után 1 soron következő mérkőzésen nem szerepelhet,
	+ 6. sárga lapos figyelmeztetés után 1 soron következő mérkőzésen nem szerepelhet,
	+ ezt követően minden újabb sárga lapos figyelmeztetés 1 soron következő mérkőzésről eltiltást von maga után.

Ha az eltiltott mégis játszik a soron következő találkozón, csapatának győzeleme esetén a mérkőzés eredményét töröljük és az eredményt az ellenfél csapat javára igazoljuk 5-0-s gólkülönbséggel. A jogosulatlan játékért a vétkes csapatától 1 pontot levonunk!

*Ha egy játékos átigazol egy másik csapatba, az addig összegyűjtött sárga lapokat valamint az esetleges eltiltást magával viszi új csapatába*.

**A sárga lapjaik nyilvántartásáért a csapatvezető felel!**

Mérkőzés közben történő levonulás, a játék folytatásának megtagadása:

Amennyiben **egy csapat a mérkőzés közben szándékosan levonul a játéktérről,** a játékosai nem sérülnek meg, és a játékosok egyértelműen (*a játékvezető kérésére/utasítására sem*) **nem hajlandóak a játék folytatására, úgy súlyos fegyelmi vétséget követnek el!** Az ilyen esetet a játékvezetőnek jelentenie kell a versenyjegyzőkönyvben. **A sportszerűtlen csapatot pedig a DVKLSZ Versenybizottsága azonnali hatállyal kizárja a 2024-25-ös téli teremlabdarúgó bajnokságból, illetve annak kísérő rendezvényeiről. Továbbá, a vétkes csapat játékosai sem igazolhatnak tovább másik sportszervezetbe az idény során.**

Fegyelmi eljárás

 A Fegyelmi Bizottság a mérkőzést követően leghamarabb ülésezik, hozza meg döntéseit. A határozataik a DVKLSZ honlapján a Fegyelmi határozatok menüpontban tekinthető meg.

Amennyiben a fegyelmi tárgyaláson a határozatban érintett személy szeretne részt venni, úgy azt az esemény megtörténtét követően 24 órán belül jeleznie kell a Fegyelmi Bizottság részére.

Fellebbezés

 Az elsőfokú határozat megjelenésétől számított 8 napon belül lehet fellebbezni írásban, 12.000.- Ft fellebbezési díj egyidejű befizetésével (DVKLSZ pénztárba). Fellebbezési ügyekben a DVKLSZ Elnöksége (másodfok) dönt. A másodfokú döntés ellen további fellebbezésnek helye nincs. Jogos fellebbezés esetén a fellebbezési díj visszajár.

Óvás

 Egy mérkőzéssel kapcsolatos eredményt, a mérkőzést követő 8 napon belül írásban, 12.000.- Ft óvási díj egyidejű befizetésével (DVKLSZ pénztárba) a DVKLSZ Versenybizottságánál lehet megóvni. Jogos óvás esetén az óvási díj visszajár.

# Játékvezetők küldése és működése, díja

 A bajnokság mérkőzéseire a DVKLSZ a Versenykiírás figyelembevételével játékvezetőt küld a Játékvezetői Bizottság útján (1 fő játékvezető/ mérkőzés). A játékvezetői küldést a DVKLSZ elnöke hagyja jóvá.

A játékvezetők a kezdési idő előtt legalább 15 perccel kötelesek a pályára megérkezni. A terembajnokság során lehetőleg felváltva vezetik majd mérkőzéseiket. (*egyet vezet, egyet pihen … - beosztás szerint*)

A játékvezetőnek a mérkőzés előtt ellenőrizni kell a pálya állapotát (talaját, kapukat, hálókat, vonalakat) és el kell végeznie a játékosok igazoltatását. A két csapat képviselője jelen lehet az igazoltatáskor.

# A mérkőzésről készített játékvezetői jelentésnek a következőket kell tartalmaznia

* a csapatok nevét,
* a bajnokság osztályát,
* a mérkőzés helyét, időpontját,
* a kezdő és cserejátékosok teljes nevét,
* a játékosok igazolásának számát (tagsági igazolvány)
* a játékosok mezének számát, ha van
* a piros lapot kapott játékos nevét, tagsági igazolványának számát
* sárga lapot kapott játékos nevét, tagsági igazolványának számát
* öt percre kiállított játékos nevét, igazolvány számát
* a góllövő játékosok nevét, igazolásuk számát és
* a játékvezető szöveges jelentését a mérkőzésről, és olvasható aláírását!

Az olvasható játékvezetői jelentést a két csapatvezetőnek a helyszínen, egyeztetés után, (góllövők, lapot kapott játékosok neve) alá kell írni! A leadott jegyzőkönyv adatain utólag nem változtatunk.

# Játékvezetői díj: bruttó 4000 Ft/ mérkőzés

A nevezési díj tartalmazza a játékvezetői díjat, a NAV felé fizetendő szociális hozzájárulási adó mértéke nélkül, melyet a szövetség magára vállal (lásd 15. pont)

Bármelyik csapat kérhet két játékvezetőt bármelyik mérkőzésére, külön díjazás ellenében, melyet a találkozó előtt be kell fizetni a Szövetségben.

# Bajnoksággal kapcsolatos egyéb rendelkezések

 A Versenykiírásban nem érintett kérdésekre a Kispályás Labdarúgás Szabályai, a DVKLSZ Versenyszabályzata, a DVKLSZ Fegyelmi Szabályzata az irányadó.

# Nevezési feltételek

- **Nevezési határidő, nevezési díj első részlet befizetési határidő: 2024. november 04.**

* 2024-25. évi DVKLSZ Teremlabdarúgó Bajnokság Versenykiírásának elfogadása
* Érvényes Tagsági Igazolványok megléte
* Lehetőség szerint két garnitúra, eltérő színű számozott mez

*Amennyiben egy mérkőzésen azonos színű mezben jelenik meg mind a két csapat, akkor a pályaválasztó csapat köteles eltérő színű mezbe öltözni.*

* játékra alkalmas 5-ös méretű labda
* a csapatnak nincs tartozása a DVKLSZ felé

**Nevezési díj: 195.000 Ft** (14 csapatos csoport esetén)

 **172.000 Ft** (12 csapatos csoport esetén)

 Lehetőség van a nevezési díjat 2 részletben befizetni:

* **I. részlet befizetési határidő: 2024. november 04.** – *110.000 Ft*
* **II. részlet: befizetési határidő: 2025. január 08.**
1. **Díjazás**

 A 2024-2025. évi téli bajnokság csoportjainak I.-II.-III. helyezettjei Oklevél + KUPA + 15 db érem díjazásban részesülnek. A csoportok gólkirályai, és a Fair Play tabella győztesei is díjazásban részesülnek.

A további díjazásról későbbi időpontban még dönthet az elnökség.

1. **Bajnokok Tornája Halász József emlékére**

 A bajnoki osztályok első helyezettjeinek tornája a *’Bajnokok Bajnoka*’ címért a terembajnokság lezárása után kerül megrendezésre Debrecenben, később kijelölendő helyszínen a díjátadóval egyetemben.

# Felelősségvállalás

 A DVKLSZ Elnöksége, jelen versenykiírás alapján rendezett bajnokságban-kupában előforduló balesetekért, károkért nem vállal felelősséget!

A DVKLSZ által rendezett bajnokságban előforduló károkozást az elkövető csapat köteles megtéríteni! Ennek elmaradása esetén a csapatot minden további mérkőzésből kizárjuk, játékosai pedig más csapatba nem igazolhatnak az okozott kár és az esetleges pénzbüntetés megtérüléséig! A kizárás a szabadtéri bajnokságra is érvényben marad!

A mérkőzések helyszínén minden csapat köteles a létesítmények házirendjét betartani!

Dohányozni csak a kijelölt helyen lehet!

Labdás bemelegítés a folyosókon, illetve az épület más helységeiben tilos!

# Covid-19, Energiaválság, egyéb Vis Major helyzetek

 A DVKLSZ Elnöksége fenntartja a jogot a versenykiírás módosítására, amennyiben a járványügyi intézkedések, az energiaválság okozta helyzetek nem teszik lehetővé a jelenlegi kiírás szerinti lebonyolítást!

**DEBRECENI VÁROSI ÉS KÖRZETI**

**LABDARÚGÓ SZÖVETSÉG**

**ELNÖKSÉGE**